## 类 中 风

**加味逍遥散** 治肝经郁火，胸胁胀痛，或作寒热，甚至肝木生风，眩晕振摇，或咬牙发痉，一目斜视，一手一足搐搦，此皆肝气不和之症。经云：木郁达之是已。

柴胡 甘草 茯苓 白术 当归 白芍 丹皮 黑山栀各一钱 薄荷五分

水煎服。

**六味地黄汤** 滋水制火，则无上盛下虚之患。

大熟地四钱 山萸肉(去核) 山药各二钱 丹皮 茯苓 泽泻各一钱五分

水煎服。本方加肉桂、熟附子各五分，名八味地黄汤。若为丸，十倍其药，炼蜜丸如梧桐子大。

**地黄饮子** 见真中。

**六君子汤** 理脾祛痰。

人参 茯苓 白术(陈土炒) 陈皮(去白) 甘草(炙) 半夏(汤泡七次)各一钱 生姜五分 大枣二枚

水煎服。

**补中益气汤** 中气下陷，宜服此以升举之。

黄芪一钱五分 白术(陈土炒) 人参 当归 甘草(炙)各一钱 柴胡 升麻各三分 陈皮五分 生姜一片 大枣二枚

水煎服。

## 头 痛

头为诸阳之会，清阳不升，则邪气乘之，致令头痛。然有内伤、外感之异，外感风寒者，宜散之。热邪传入胃腑，热气上攻者，宜清之。直中症，寒气上逼者，宜温之。治法详见伤寒门，兹不赘。然除正风寒外，复有偏头风，雷头风，客寒犯脑，胃火上冲，痰厥头痛，大头天行，破脑伤风，眉棱骨痛，眼眶痛等症。更有真头痛，朝不保暮，势更危急。皆宜细辨。

偏头风者，半边头痛，有风热，有血虚。风热者，筋脉抽搐，或鼻塞，常流浊涕，清空膏主之；血虚者，昼轻夜重，痛连眼角，逍遥散主之。雷头风者，头痛而起核块，或头中雷鸣，多属痰火，清震汤主之。客寒犯脑者，脑痛连齿，手足厥冷，口鼻气冷，羌活附子汤主之。胃火上冲者，脉洪大，口渴饮冷，头筋扛起者，加味升麻汤主之。痰厥头痛者，胸膈多痰，动则眩晕，半夏白术天麻汤主之。肾厥头痛者，头重足浮，腰膝酸软，经所谓下虚上实是也。肾气衰，则下虚，浮火上泛，故上实也，然肾经有真水虚者，脉必数而无力；有真火虚者，脉必大而无力。水虚，六味丸，火虚，八味丸。大头天行者，头肿大，甚如斗，时疫之症也，轻者名发颐，肿在耳前后，皆火郁也，普济消毒饮主之，更加针砭以佐之。破脑伤风者，风从破处而入，其症多发搐搦，防风散主之。眉棱骨痛，或眼眶痛，俱属肝经，见光则痛者，属血虚，逍遥散。痛不可开者，属风热，清空膏。真头痛者，多属阳衰。头统诸阳，而脑为髓海，不任受邪，若阳气大虚，脑受邪侵，则发为真头痛，手足青至节，势难为矣。速用补中益气汤，加蔓荆子、川芎、附子，并进八味丸，间有得生者，不可忽也。

**半夏白术天麻汤**

半夏一钱五分 白术 天麻 陈皮 茯苓各一钱 甘草(炙)五分 生姜二片 大枣三个 蔓荆子一钱。

虚者，加人参。水煎服。